  Удмуртиысь тӧролэн но кивалтэтлэн пресс-службазы Анжелика Тихонова корреспондент Вавож ёросын «Кышкыттэм ӟечлыко сюресъёс» йӧскалык ӵектос улсын Покчивуко – Каменной улосвыл сюресэз тупатъяны кутскизы. Сюресчиос оглом 8,3 иськемзэ выльдозы. Со сярысь элькун тӧролэн но кивалтэтлэн пресс-службазы ивортӥз. Сюрес Партчи (Гурезь Пудга) гуртлэн шор ульчаезъя ортче. Со ньыль гуртъёсты герӟа, озьы ик ёросысь куинь гурт возёсъёс понна – «Луч», «Горд Октябрь», «Каменный ключ» колхозъёс – валтӥсь сюрес луэ. « Та сюрес – школа маршрут но. Милям Партчи школаямы Каменнойысь пиналъёсты ваё. Нош али со секыт гинэ ӧвӧл, кышкыт но. Васькино гурт палан сюрес куашкамын, туж кӧшкемын. Рейсовой автобусъёсмы но ветлэмысь дугдӥзы. Отын куинь интыын сюрес ву улын яке вуэн гылтэмын. Татын нюр интыос, вуос музъем выллы матын. Котькуд тулыс сюрес вылын ву пуке. Соин сэрен йӧл нуллӥсь машинаос но, гурт возёс техника но отчы выё » Владимир Горшков, «Луч» гурт возёслэн тӧроез Йӧскалык ӵектос улсын Партчи гурт котырысь кык иськемъем сюрес люкетлэсь шобретсэ куштозы, инъетсэ юнматозы но асфальтобетон кык сӥен вӧлдозы, сюрес дуръёсты юнматозы. Куать иськемъем люкетысьтыз шобретсэ выльдозы – кӧльылэсь, векчиятэм излэсь но луолэсь сурет вӧлдозы, со сяна, канаваосты сузялозы, нюр интыосысьтыз музъемзэ воштозы но куасьтӥсь кыретъёс лэсьтозы. « Бадӟым уж лэсьтоно луоз, малы ке шуоно ву улэ шедёнэн герӟаськем шуг-секытъёсты палэнтыны капчи ӧвӧл. Сюресчиослы азьланяз ву улэ кылён яке вуэн гылтон учыръёсты палэнтон понна музъемез куасьтоно, сюресэз ӝутоно луоз. Уго сюрес ньыль гуртъёсын улӥсьёсты мерлыко ужъюртъёсын герӟа, отӥ школа автобус ветлэ. Ӝог эмъюрттэт сётӥсь но тылпу кысӥсь машинаос но соос доры шугъяськытэк вуыны быгатыны кулэ. Соин ик объектын ужъёсты чакласа возём » Андрей Цаплин, Калык фронтлэн Удмуртиысь штабезлэн ёзчиез Тупатъян ужъёс улсын тодмо удмурт кылбурчилэн, гожъяськисьлэн, мер ужасьлэн Кузебай Гердлэн Партчиысь музей-юртэз доры выль тротуар но вӧлдозы. Та дыре сюресчиос дасяськон ужъёс борды кутскизы – кулэ сюрес пусъёс пуктыло, трассалэсь осьсэ пусйыло.  Тодэ вайытом, сюресъёсты тупатъян вакыт элькунын 1-тӥ куартолэзе кутскоз. 2022-тӥ арын йӧскалык ӵектос улсын Удмуртиын 115 сюрес люкетъёсты тупатъялозы, оглом 130 иськем. Тегъёс: Удмуртия Вавож сюресъёс тупатъянужъёс йӧскалыкӵектосъёс  